फिल्म एक ऐसी विधा है जिसके लिए हर किसी को आमतौर पर थोड़ी बहुत रुचि होती ही है। चाहे आलीशान घरों में रहने वाले हों या फिर झुग्गी में रहने वाले लोग। बस समानता यह है कि हर किसी के लिए फिल्में प्राय: एक सपने की दुनिया जैसी दिखती है। ऐसा सपना जहां, सबकुछ है पर हमसे परे है। अगर दूसरों के ऐसे सपनों को साकार करने की कोई कोशिश कर रहा हो तो आप क्या कहेंगे। वो भी उन बच्चों के सपने साकार करने की कोशिश है जो स्लम या झुग्गी बस्तियों में रहते हों। दिल्ली की रहने वाली प्रेरणा सिद्धार्थ कुछ ऐसा ही कर रही हैं। वो राजधानी दिल्ली के स्लम इलाकों में रहने वाले बच्चों को ना सिर्फ सपने दिखा रही हैं, बल्कि उन सपनों को हकीकत में कैसे पूरा किया जाता है ये भी बता रही हैं। इतना ही नहीं प्रेरणा ऐसे बच्चों के लिये वाकई में 'प्रेरणा' हैं जो अपनी जिंदगी में आगे बढ़कर कुछ ऐसा करना चाहते हैं जिनके बारे में ज्यादातर लोग सिर्फ सोच ही पाते हैं। प्रेरणा दिल्ली के स्लम इलाकों में रहने वाले बच्चों को मुफ्त में फोटोग्राफी और फिल्म बनाने की ट्रेनिंग देती हैं। अब तक वो 60 से ज्यादा बच्चों को फिल्में बनाना सीखा चुकी हैं।